b'\n_START_ARTICLE_\nColegio de San Pascual Baylon\n_START_SECTION_\nPanahon ng Ikalawang Digmaang Pandaigdig\n_START_PARAGRAPH_\nNatupok ng isang sunog ang paaralan noong Pebrero 1945. Muli itong nagbukas noong 1947. Para sa mas mainam na pangangasiwa, pinaghiwalay ang deparamento ng mga lalaki at babae noong panahon ng kura parokong si Reb. Padre Rome Fernandez, na naglingkod rin bilang direktor ng eskuwelahan. Siya para sa departamentong pangkalalakihang estudyante, habang ang mga madre naman ng mga Relihiyosa ng Birheng Maria ang nangasiwa ng departamento ng mga kababaihan mag-aaral._NEWLINE_Makalipas ang labindalawang taon, pinagsanib ang dalawang departamento at pinag-isa, noong taon ng pag-aaral ng 1975 - 1976. Nabuksan ang kindergarden na may pagsang-ayon ng pamahalaan ng Pilipinas. Nagtagal lamang ang pagsasama ng departamentong panlalaki at pambabae ng pitong taon. Naghiwalay muli ang mga ito noong taon ng pag-aaral ng 1982 \xe2\x80\x93 1983. Nagbukas ng kagawarang pangkolehiyo ang St. Pascual Institution [dating opisyal na pangalan], kaya\xe2\x80\x99t naging Colegio de San Pascual Baylon o CSPB (daglat ng paaralan), ang pangkasalukuyang opisyal na pangalan ng paaralang Katoliko. Higit pang tumaas ang bilang ng mga mag-aaral noong mga dekada ng 1980 hanggang 1990._NEWLINE_Noong 1988, napalitan ang mga nangangasiwang madreng RVM ng mga Dominikanang Madre ng San Jose (isang kongregasyon sa Bulakan). Isa itong pagbabagong itinakda at isinagawa ng Pinaka-Reberendong Cirilo R. Almario, D.D., Obispo ng Malolos, Bulakan.\n_START_SECTION_\nKasalukuyan\n_START_PARAGRAPH_\nItinuturing sa ngayon ang pangalan bilang isang pamayanang pang-edukasyon na nakatuon kay Kristo, at isang paaralang may adhikaing maka-Simbahang Katoliko na alinsunod sa mga pagtuturo at pilosopiyang Kristiyano at makademokrasya. Mayroon itong mga tauhan bumibilang sa 125 katao (nagtuturo, administratibo, at iba pa). Karaniwang bumibilang sa 1,939 ang mga estudyante nito mula sa nursery magpahanggang kolehiyo. Tinatawag na mga Paskalyano (o Paschalian) ang mga nag-aaral sa kolehiyong ito.'